בס"ד

**מערך שיעור על אהבה**

בספר אנו עוסקים במידת האהבה באופן כללי וממקדים אחר כך באהבת האדם לה' כאשר אותן תכונות שמאפיינות אהבה שייכות לכל הפרק כולו.

**מבנה הפרק:**

מהי אהבה? (המיקוד של השאלה הוא באהבת איש לאישה אבל נכון לכל האהבות)

מקור 1- הרב דסלר- אהבה היא היכולת לתת לשני. יש נתינה בסיסית בקשר- משלימים זה את זה ויש בחירה בקשר- נתינה שמגבירה ומשמרת את האהבה.

מקור 2- אריך פרום- האהבה היא מעשה פעיל שכלולים בו ארבעה דברים.

לאחר שהבנו מהי אהבה באופן כללי אנו שואלים איך אדם יכול להגיע לאהבת ה' ומהי בכלל אהבת ה'?

מקור 3- הרמב"ם הלכות יסודי התורה- אדם מגיע לאהבת ה' דרך הסתכלות בבריאה

מקור 4- הרמב"ם הלכות תשובה- אדם צריך להשקיע וללמוד על מנת להגיע לאהבת ה' שהיא המדרגה העליונה בעבודת ה'.

מקור 5- ר' יוסף אלבו- באהבת ה' יש שלוש סוגי אהבות שמתקיימות כולן יחד

מקור 6- הרב בר שאול- מי שאוהב את ה' רוצה שכולם יאהבו אותו

לאחר מכן אנו חוזרים לאהבת ישראל- את אילו יהודים צריך לאהוב וכיצד

מקור 7- ר' שניאור זלמן מלאדי- לאהוב כל אדם מישראל אפילו מי שצריך לשנוא אותו

נחלק את הלימוד לשלושה שיעורים:

1. מהי אהבה

2. אהבת ה'

3. אהבת ישראל

**שיעור ראשון: מהי אהבה?**

נחלק לכל רביעייה בריסטול שיציירו עליו מהי אהבה לפי דעתם.

נשמיע את השיר של אריק איינשטיין:

**יש בי אהבה**

**מילים ולחן:**[**ארקדי דוכין**](http://shironet.mako.co.il/artist?prfid=173&lang=1)  
  
בין האפל לנסתר   
בעולמנו המר   
אומרים שיש עוד תקווה   
קוראים לזה אהבה   
ומחכים לבואה   
  
בין האתמול לעתיד   
בין האוצר לתחתית   
אומרים שיש עוד תקווה   
קוראים לזה אהבה   
ומחכים לבואה   
  
בין הבלבול לאסון   
תדעו שיש פתרון   
קוראים לזה אהבה   
  
בין הזיוף לאמת   
בין כל מה שחי למת   
ישנה אהבה   
  
יש בי אהבה   
והיא תתעורר ותיגע   
יש בי אהבה   
והיא תנצח   
  
בין השפיות לשינה   
בין הילדות לזקנה   
אומרים שיש עוד תקווה   
קוראים לזה אהבה   
ומחכים לבואה   
  
בין האתמול לעתיד...

נדבר על השיר- מה זאת אהבה לפי השיר. בין אלו דברים בעולם יש אהבה? את מי אנחנו אוהבים?

נדבר על כך שהאהבה המשמעותית ביותר בה עוסק רוב העולם היא האהבה בין איש לאישה ותמיד היא חידה בעיני אנשים ובעיקר שאלת השימור שלה

נלמד את הרב דסלר

נראה את הקליפ לשיר של אביתר בנאי נשאל במה מתבטאת האהבה לפי השיר?

נלמד את אריך פרום שבדיוק מדבר על אותו דבר.

אם נשאר זמן- נראה את הסרט המופיע בקישור הבא- סרט מהאתר של אש התורה השם דגש על המימד של הכבוד באהבה לכל אדם ונשאל למה גורמת האהבה החיובית?

<http://www.aish.co.il/v/sip/403558956.html>

**שיעור שני- אהבת ה'**

זהו שיעור מרובה מקורות, שבו נעסוק בעיקר במקורות עצמם. בסוף השיעור כדאי להראות חלקים מהסרט על ר' אריה לוין. זה אמנם סרט בת מצווה אך עשוי היטב ומאוד מוצלח. אדם שרואים בחי מה שהרב בר שאול אמר- אהבת ה' משפיע על כל האישיות שלו.

את השיעור נפתח בפסוקים משיר השירים שממשילים את אהבת ה' לאהבת איש לאישה ונשאל במה דומים שני הדברים זה לזה.

לאחר שנדון בשאלה זו נשאל איך אפשר להגיע לאהבת ה'? נלמד את הרמב"ם בהלכות יסודי התורה ונרחיב על כך מעט- כמה ההתבוננות בבריאה מגדילה את אמונתו של האדם.

נביא את דבריו של הרב וולבה:

**מה רבו מעשיך**

צריך להראות לילדים את היופי שבעולם, וייתכן שאין אנו עושים זאת מספיק. אין צורך ללכת רחוק כדי להראות את היופי הנהדר שבבריאה. הרי פירות יש לכולנו תחת היד, ופרחים אפשר למצוא בכל מקום, אם פרחי בר ואם פרחים שיד אנוש טיפחה אותם. היופי שבעולם נמצא מסביבנו על כל צעד ושעל, צריך רק לפקוח את העיניים של הילדים. כמובן, שאם ההורים בעצמם אינם רואים, אם עיניהם שלהם אינן פקוחות, לא יוכלו להראות לילדים. אבל יהיה מצער מאוד אם ילד יגדל עם מטען דל רגשית. ההתבוננות בנפלאות הבריאה- פירושה לראות את האמונה, והאמונה צריכה להיות עשירה.

(הרב שלמה וולבה, זריעה ובניין בחינוך)

לאחר מכן נלמד את דברי הרמב"ם על החשיבות של עבודת ה' מאהבה ואת ר' יוסף אלבו שבאהבת ה' יש את כל סוגי האהבה. לאחר מכן נלמד את דברי הרב בר שאול ונראה קטעים מסרטים על ר' אריה לוין.

**שיעור שלישי- אהבת ישראל**

פותחים את השיעור בפעילות הבאה: מניחים על הרצפה דפים ועליהם מקרים שונים וכל תלמיד מקבל מספר מדבקות. הוא מדביק מדבקות על הדף בהתאם לרמת האיכפתיות שלו מהאירוע. כמה שיותר איכפת לו- יותר מדבקות בין 1-5 מדבקות לכל אירוע.

מתקבלת תמונה מאוד ברורה שככל שהאירוע קרוב אלינו איכפת לנו ממנו יותר ואם מדובר ביהודי זה תמיד איכפת לנו ולעומת זאת לגויים אנו מרגישים פחות שייכות.

השאלה היא למה?

נספר סיפור על האיכפתיות שיהודים מגלים אחד כלפי השני

(אפשר לספר על החיפושים אחרי אור אסרף שנעלם ברעידת האדמה בנפל או את הסיפור של ד"ר אוריאל בר שהיה במשלחת הישראלית שנסעה להאיטי לאחר רעידת האדמה שם והקימה בית חולים שדה. הוא מספר בספר שלו כשהאדמה רעדה את הסיפור של המשלחת ומסביר שם למה הוא כל כך אוהב את ישראל. הוא מספר שבאחד הלילות נפלה לו העדשה מהעין וכל הצוות הרפואי זחל על הרצפה עד שהעדשה נמצאה וכל הגויים מסביב עמדו נפעמים מעוצמת האיכפתיות והאהבה של היהודים אחד כלפי השני).

נשאל למה זה ככה?

נלמד את ר' ששניאור זלמן מלאדי ונראה סרטונים על חטיפת הנערים וצוק איתן ונדבר על אחדות ישראל מהמקום שהוא מתאר: ההבנה כי אנחנו נשמה אחת ממש. הבנה שניתן היה לחוש אותה באופן מוחשי מאוד בתקופת החטיפה ובתקופת צוק איתן. יש המון סרטים ברשת- אלו השניים שאותי מרגשים במיוחד.